b'\n_START_ARTICLE_\nKiiskilahti\n_START_PARAGRAPH_\nKiiskilahti oli yksi Virolahden kylist\xc3\xa4. Pariisin rauhansopimuksessa 1947 toisen maailmansodan j\xc3\xa4lkeen Kiiskilahti j\xc3\xa4i suurimmaksi osaksi Neuvostoliiton puolelle osana luovutettua Karjalaa, joskin osa kyl\xc3\xa4n maa- ja vesialueista j\xc3\xa4i Suomen puolelle. Kiiskilahden l\xc3\xa4hin naapurikyl\xc3\xa4 Suomen puolella rajaa on H\xc3\xa4meenkyl\xc3\xa4._NEWLINE_1500- ja 1600-lukujen vaihteessa l\xc3\xa4hes parinkymmenen vuoden ajan Kiiskilahdella toimi kruunun laivaveist\xc3\xa4m\xc3\xb6 (bankstad). Siell\xc3\xa4 rakennettiin laivastoa varten useita pienehk\xc3\xb6j\xc3\xa4 rannikkoaluksia, kuuttoja, lotjia ja pinasseja. Veist\xc3\xa4m\xc3\xb6ss\xc3\xa4 ty\xc3\xb6skenteli ajoittain useita kymmeni\xc3\xa4 miehi\xc3\xa4.  Kansantarinoiden mukaan Kiiskilahdessa kerrottiin olleen kaupunki ja my\xc3\xb6hemmin sit\xc3\xa4 kutsuttiin viel\xc3\xa4 pilkallisesti R\xc3\xa4ms\xc3\xa4nkaupungiksi tai R\xc3\xa4mps\xc3\xa4nkaupungiksi. Ainoa vierasper\xc3\xa4inen paikannimi Kiiskilahdessa oli N\xc3\xa4\xc3\xa4sinniitty._NEWLINE_Vanhoina aikoina Kiiskilahdessa oli nelj\xc3\xa4 taloa: Olli, Vilppu, Kiiski ja Nakari. N\xc3\xa4m\xc3\xa4 talot sijaitsivat kaikki l\xc3\xa4hekk\xc3\xa4in. Kiiski-nime\xc3\xa4 tavataan my\xc3\xb6s Viipurin pit\xc3\xa4j\xc3\xa4ss\xc3\xa4, jossa on Kiiskil\xc3\xa4n kyl\xc3\xa4 ja tarinoiden mukaan Nakarin suku on kotoisin Baltiasta. Vuonna 1641 eversti Leonhard von Vietinghoff sai l\xc3\xa4\xc3\xa4nityksekseen muun muassa Kiiskilahden kyl\xc3\xa4n. L\xc3\xa4\xc3\xa4nitys peruuntui isossa reduktiossa ja vuonna 1705 kiiskilahtelainen Martti Yrj\xc3\xb6npoika Kiiski osti 650:lla kuparirahalla von Vietinghoff-suvun ratsutilan Koskelan kyl\xc3\xa4st\xc3\xa4._NEWLINE_My\xc3\xb6hemmin laajentunut kyl\xc3\xa4 sijaitsi Koskelanjoen suun l\xc3\xa4nsipuolella olevan Yllahden l\xc3\xa4nsirannalla. Talvisodan kynnyksell\xc3\xa4 taloja oli 21 ja torppareita 5. Kansakoulu Kiiskilahteen perustettiin 1911. Perim\xc3\xa4tiedon mukaan Suursaaren Kiiskinkyl\xc3\xa4n asutus on saanut sek\xc3\xa4 alkunsa ett\xc3\xa4 nimens\xc3\xa4 Kiiskilahdesta. Kiiskin suvun j\xc3\xa4seni\xc3\xa4 on pesiytynyt vuonna 1642 Vehkalahden Tammioon, 1644 Lavansaareen, 1658 Suursaareen ja viimeist\xc3\xa4\xc3\xa4n 1669 Tyt\xc3\xa4rsaareen. Todenn\xc3\xa4k\xc3\xb6isesti ainakin osa n\xc3\xa4ist\xc3\xa4 Kiiskeist\xc3\xa4 oli kotoisin Kiiskilahdelta.'